projecte-aina/catalan_government_crawling huggingface dataset:
La consellera Chacón, amb alguns dels empresaris del sector turístic de la Costa Brava que han participat en la reunió
La consellera d'Empresa i Coneixement, Àngels Chacón, s'ha reunit amb una vintena d'empresaris del sector turístic de la Costa Brava a la localitat de Roses per traslladar un missatge de suport "a un dels sectors que requereix una ajuda més directa i urgent, ja que el turisme és un sector de sectors".
En total, el Departament ha destinat 13,5 milions d'euros en ajuts directes a garantir la continuïtat de l'activitat turística catalana, que representa el 12% del PIB i el 14% de l'ocupació.
Chacón ha recordat que "continuem reclamant 7.500 milions d'euros a l'Estat provinents d'Europa; la flexibilització dels ERTOs i la reducció de l'IVA".
La demarcació de Girona disposa, a juny de 2020, de 433.547 places turístiques.
Concretament, Girona és la primera destinació del país per nombre de places turístiques: 4 de cada 10 de les places turístiques catalanes es troben en aquesta província.
Mariona Huguet durant la primera sessió del cicle
Artesania Catalunya del Consorci de Comerç, Artesania i Moda (CCAM) de la Generalitat, ha endegat aquesta setmana el cicle: 4 sessions d'assessorament en línia adreçades a les empreses artesanes, i que ahir es va posar en marxa amb la primera webinar " Diferencia't posant en valor els teus valors", a càrrec de Mariona Huguet, especialista en comunicació empresarial i responsabilitat social empresarial (RSE), i col·laboradora de Som-hi Consulting.
En el marc de la primera sessió, el cap d'Estudis i Nous Projectes del CCAM, Joan Morera, ha destacat que "aquesta iniciativa s'emmarca en el programa Assessora't, un assessorament a mida per a artesans, que impulsa Artesania Catalunya amb l'objectiu d'apropar nous instruments per a la millora de la competitivitat i de l'estratègia de comercialització del sector".
Per la seva banda Mariona Huguet ha assenyalat que en aquesta primera sessió " es volen donar les eines per poder definir l'ADN del projecte, per després, en les properes sessions, establir les estratègies per assolir l'èxit empresarial".
Aquesta sessió ha abordat els valors diferencials de negoci com a primer pas per establir una estratègia de gestió sòlida.
Ha analitzat, alhora, els valors que diferencien de la competència per saber què esperen els diferents grups d'interès, com els clients, i com podem satisfer-los.
També ha treballat com comunicar aquests valors als potencials clients.
Durant els propers mesos tindran lloc la resta de sessions del cicle.
Al setembre, se celebrarà la següent, núm. 2: Com apropar el teu valor al canal online.
A l'octubre està prevista la sessió núm. 3: Processos i mètodes de producció de productes artesans.
I la última tindrà lloc al novembre, núm. 4: Canals de distribució per vendre productes artesans.
Es pot veure la sessió: "Diferencia't posant en valor els teus valors" aquí
La consellera d'Empresa i Coneixement durant la reunió amb el sector
La consellera d'Empresa i Coneixement, Àngels Chacón, acompanyada del director general de Turisme, Octavi Bono, i del director de l'Agència Catalana de Turisme, David Font, ha visitat la avui la comarca de la Selva.
La titular del Departament ha visitat diferents establiments hotelers i s'ha reunit amb els principals representants del sector turístic del territori per conèixer de primera mà les seves inquietuds així com per mostrar el suport del Govern.
En aquest sentit, la consellera ha destacat que "el sector turístic és molt important per al nostre país: representa el 12% del PIB i el 14% de l'ocupació, i està format per pimes.
Per aquest motiu l'impacte que té la Covid19 en ell ens preocupa especialment".
"Avui he visitat de nou algunes instal·lacions hoteleres i he constatat un cop més l'enorme qualitat de la seva feina tot comprovant la seva escrupolositat màxima pel que fa a garantir els més alts estàndards de seguretat en el marc d'aquesta crisi", ha explicat la consellera després de visitar alguns establiments hotelers de la comarca de la Selva.
Durant la seva intervenció, Chacón ha demanat que "els Ertos s'allarguin i també volem que es puguin posar en marxa ajuts directes mitjançant la territorilització dels fons que en breu aprovarà la Unió Europea".
La consellera ha avançat que "volem impulsar, com vam fer amb el comerç, un manifest de país que reculli les necessitats del sector".
La consellera Chacón durant la reunió telemàtica amb el sector del comerç a Catalunya
La titular del Departament d'Empresa i Coneixement, Àngels Chacón, i la secretària general del Departament de Salut, Laura Pelay, han mantingut aquest matí una reunió amb els principals agents econòmics del sector del comerç a Catalunya, per recollir de primera mà les demandes del sector, que s'ha mostrat preocupat per les pèrdues i despeses econòmiques associades als rebrots de la COVID -19, que està patint aquests dies part del territori català.
En aquest marc, tant el Govern com els principals representants del sector del comerç de Catalunya han acordat reforçar la comunicació entre administració i sector, per tal de poder treballar plegats per preservar la salut, la seguretat i l'activitat econòmica, davant l'actual context de crisi sanitària.
La consellera Àngels Chacón, ha volgut traslladar als representants del comerç que " estan fent molt bé la feina, el comerç és un entorn segur que està aplicant les mesures pertinents".
Davant els dubtes, en relació a les mesures adoptades per fer front a la pandèmia, la consellera ha remarcat " que la voluntat de la reunió era establir mecanismes de coordinació, de complicitat i empatia per poder fer front a aquesta complicada situació a nivell sanitari, i que afecta de manera directa al sector comercial ".
Ambdós, Govern i sector, s'han emplaçat a mantenir reunions periòdiques per poder analitzar i abordar la situació.
També ha recordat que per fer front al xoc econòmic que està patint el sector, que representa el 16% del PIB i ocupa el 20,1% dels treballadors a Catalunya, el Departament " està i estarà al costat del sector.
Necessitem els ajuts europeus per preservar els llocs de treball i per garantir la competitivitat del teixit productiu", ha remarcat la consellera.
En la reunió també ha estat present la directora general de Comerç, Muntsa Vilalta.
Per part del sector comerç, han assistit representats de Pimec Comerç, Foment, CECOT, Retailcat, Comertia, Fundació Barcelona Oberta, ABC, Fundació Comerç Ciutadà, CEDAC, ANGED, ACES, Consell de Gremis, Fundació Eixos, FECOM i ANCECO.
El Comitè de Direcció del Pla d'actuació PROCICAT ha aprovat avui els 5 plans de represa del sector del comerç i la restauració, que ha elaborat el Departament d'Empresa i Coneixement amb l'objectiu de reprendre l'activitat econòmica del sector amb les màximes garanties, tant pels treballadors com per als clients.
En el marc del Pla estratègic del desconfinament per la COVID-19 aprovat pel Govern de Catalunya, el Departament d'Empresa i Coneixement ha elaborat els Plans d'acció per a les activitats següents: Pla d'acció d'establiments comercials de venda al detall i a l'engròs; Pla d'acció dels Mercats de venda no sedentària; Pla d'acció de centres comercials, galeries comercials i recintes comercials; Pla d'acció de recintes firals i espais a l'aire lliure, en què es duen a terme fires i fires-mercat; I Pla d'acció del sector restauració.
Aquests plans incorporen les mesures previstes amb les quals s'ha de dur a terme amb caràcter general cadascun d'aquests àmbits d'activitat.
Els plans de desconfinament, que s'han treballat conjuntament amb el sector, han estat revisats per un equip de coordinació integrat pels departaments de Salut i Interior, han estat sotmesos a valoració per part d'un equip de representants del món local i han rebut el vistiplau del Comitè Tècnic del pla PROCICAT per emergències associades a malalties transmissibles emergents amb potencial alt risc.
Finalment han estat aprovats pel Comitè de Direcció del mateix pla.
A més d'aquests Plans Sectorials per al conjunt de comerços i alhora per a la restauració, amb l'objectiu de facilitar el procés de reobertura comercial, des de la direcció general de Comerç i el CCAM del Departament d'Empresa i Coneixement s'han elaborat les guies de bones pràctiques per a la moda, perruqueries i venda a distància.
Els Plans sectorials es poden consultar en el següent enllaç: http://ccam.gencat.cat/ca/serveis/publicacions/plans_desconfinament/
La consellera durant la trobada amb els representants del sector turístic
La consellera d'Empresa i Coneixement, Àngels Chacón, acompanyada del director general de Turisme, Octavi Bono; del director de l'Agencia Catalana de Turisme, David Font; i la directora dels SSTT del Departament a Terres d'Ebre, Mercè Miralles, s'han reunit aquesta tarda amb els membres del Patronat de la Diputació de Tarragona a les Terres de l'Ebre i representants del sector turístic per analitzar la situació del sector.
La consellera els ha transmès al sector que el Govern treballarà per "allargar els ERTOs fins al mes de març de 2021 i també perquè puguin rebre ajuts directes".
Chacón també ha avançat que el Departament està treballant en accions immediates per reduir l'impacte de les decisions d'alguns països respecte a fer turisme a Catalunya.
La consellera durant l'atenció als mitjans de comunicació
En el marc de la visita que realitza avui a la comarca del Pallars Sobirà, la consellera d'Empresa i Coneixement, Àngels Chacón, ha mantingut aquest matí a la Guingueta d'Àneu una reunió de treball amb els principals agents turístics de la zona, per tal d'analitzar la situació del sector en l'actual context de crisi sanitària i conèixer de primera mà les seves preocupacions i demandes al respecte.
La consellera ha estat acompanyada del director general de Turisme, Octavi Bono; del director de l'Agencia Catalana de Turisme, David Font; i del director dels SSTT del Departament a Lleida, Ramón Alturo.
Per part del sector, ha estat present la presidenta de la Federació de Càmpings de la província de Lleida, Marta Cortina, el President de la Federació d'Hostaleria de la província de Lleida, Josep Castellarnau, i el President de l'Associació d'Empreses d'Esports d'Aventura del Pallars Sobirà, Florido Dolcet.
En aquest context, la consellera Àngels Chacón ha destacat que amb aquesta visita ha volgut " conèixer quina és la realitat a nivell de volum d'ocupació i d'activitat que hi ha actualment en el sector turístic de la zona " i alhora, "f elicitar i agrair l'implicació del sector empresarial en aquests moments especialment difícils".
En aquest sentit, ha ressaltat que el Govern està al costat del sector i ha reiterat "la necessitat d'exigir l'extensió dels ERTOs en com a mínim el març de 2021, demanar moratòries associades a despeses i sobretot ajuts directes del fons de recuperació de la Unió Europea".
D'altra banda, Chacón també ha ressaltat que "el turisme familiar i domèstic que caracteritza la destinació Pirineus, pot salvar un xic més el sector turístic de la zona".
Actualment l'Alt Pirineu i Aran disposa de 823 establiments turístics, entre hotels, càmpings, complexos d'apartaments turístics i establiments de turisme rural, una oferta de les més importants de Catalunya, només superada per la destinació de la Costa Brava.
Després de la trobada amb el sector turístic, la consellera Chacón s'ha desplaçat a l'Ajuntament de Sort on ha mantingut una reunió amb els alcaldes dels municipis de la comarca.
A la tarda, la consellera estarà a Rialp, on visitarà el consistori, diferents establiments turístics de la zona, la Hípica Jordi Baró i l'empresa Barrankisme; i l'empresa Fustes Sebastià, companyia especialitzada en solucions estructurals de fusta i un dels principals productors a Catalunya i a Espanya de cases eficients de fusta, és a dir, de baix consum energètic.
Nascuda el 1954 a Rialp, l'empresa treballa i posa en posa en valor la fusta del territori.
La consellera d'Empresa i Coneixement, Àngels Chacón, i el president del Consell Comarcal del Segrià, David Masot, han signat aquest dimarts un conveni per a la concessió per part de la Generalitat, a través de Consorci de Comerç, Artesania i Moda (CCAM), d'una subvenció directa de 4 milions d'euros per reactivar el sector del comerç i els serveis dels municipis de la comarca afectats econòmicament per la crisi sanitària de la COVID-19.
El rebrot de la COVID-19 als municipis de la comarca del Segrià i les mesures adoptades pel Govern per a la contenció del brot epidèmic de la pandèmia als municipis de Lleida, Alcarràs, Aitona, la Granja d'Escarp, Seròs, Soses i Torres de Segre, ha suposat restriccions a les empreses de serveis i al comerç, i també al moviment de persones, tot limitant l'entrada i la sortida d'aquests municipis, la qual cosa ha afectat de manera greu el teixit empresarial i comercial de la comarca.
Davant d'aquesta situació, de disminució dràstica de l'activitat econòmica, el Govern a través d'aquesta subvenció directa al consell Comarcal del Segrià, vol donar suport a les empreses i els comerços de l'àmbit territorial del Segrià i donar resposta, especialment, a aquelles empreses i comerços que s'han vist greument afectats econòmicament pel rebrot de la COVID-19.
En el marc de l'acte de signatura, la consellera Chacón ha apuntat que "es podran beneficiar d'aquesta subvenció, uns 3.600 establiments de Comerç al detall i de serveis, a més de les parades de Mercats municipals i també les parades de Mercats de venta no sedentària dels 7 municipis afectats pels rebrots".
La consellera també ha agraït a tots els agents socioeconomics "la participació, sempre amb un esperit constructiu, en el grup de treball de seguiment del Segrià", que s'ha reunit cada setmana amb el Departament d'Empresa i Coneixement per analitzar les afectacions econòmiques de la situació.
Imatge de la Tech Talk, la Botiga intel·ligent, en el marc de la 080 Bcn Fashion
L'expert Hernán Camps Tascón (CEO de l'empresa Robinbrick) ha estat el protagonista de la primera Tech Talk d'aquesta edició de 080 Barcelona Fashion.
Amb el títol "Botiga intel·ligent amb el client al centre", Camps ha explicat a partir de l'experiència de la seva pròpia empresa, com la COVID ha accelerat la necessitat d'apropar-se al client a través de noves tecnologies com la cita virtual, la compra o els esdeveniments per streaming.
Camps ha reconegut que "en l'actualitat les dades són fonamentals per a qualsevol companyia, amb independència del sector d'activitat i de la seva dimensió, i per al retail en particular".
En aquest sentit, ha exposat els darrers sistemes i tecnologies de monitorització; des dels comptadors, a la tecnologia RFID (Radio-frequency identification), passant pels smart mirrors o els Codis QR.
Segons Camps, "tots aquests sistemes reporten beneficis i avantatges" tot i que ha afegit que cal tenir molt present com s'adapten a les necessitats i característiques del negoci.
No obstant la innegable importància de la tecnologia, Camps ha assegurat que el secret de l'èxit en les botigues (físiques) són les persones.
Segons ha explicat, " cal confiar en els treballadors, en les persones intel·ligents que hi ha al capdavant, donar-los més responsabilitat, en estructures organitzatives més horitzontals i democràtiques".
En aquest sentit, ha assegurat que les "petites empreses tenen estructures més jerarquitzades que les grans corporacions".
D'altra banda, s'ha mostrat totalment contrari a l'stalking digital que s'ha imposat en el màrqueting.
Citant la pel·lícula "Runaway Bride", Camps ha assegurat que "cal tenir un propòsit i ajustar el producte al client, per no provocar l'efecte contrari".
080 Barcelona Fashion, en format 100% digital, ha inaugurat avui una nova edició del certamen amb un nodrit programa d'activitats paral·leles a l'apartat Other Voices, amb continguts sobre el mon de la moda, analitzat des de vessants tan diferents i complementaris com la tecnologia, el negoci o les darreres tendències.
Inclou Fashion Talks — on participen personalitats del sector a nivell internacional—, Business Talks, que compten amb la col·laboració de modaes, i Tech Talks, amb la col·laboració de Seed&Click, a càrrec de professionals i experts de primer nivell.
Instantània de la Fashion Talk entre Margherita Missoni, i Lisa Lovatt-Smith
Aquesta tarda ha tingut lloc la primera de les Fashion Talks, de la mà de Margherita Maccapani Missoni, recentment nomenada directora creativa de la prestigiosa firma italiana, i de l'escriptora i activista infantil, Lisa Lovatt-Smith.
Una conversa on han parlat de sostenibilitat i responsabilitat social i han intercanviat reflexions sobre el nou repte que afronta la dissenyadora després de retornar a l'empresa familiar, la firma Missoni.
En la xerrada, Margherita Missoni ha reconegut la seva "felicitat" per tornar després de quatre anys al negoci familiar, i ha explicat com és d'important aquest nou rol en l'empresa.
A aquest respecte, ha explicat que està apostant decididament pels valors re-use, remix and respect, en els que hi creu, i que passen per cuidar el planeta, però sobretot, les persones.
Un dels seus objectius és també treballar en la deslocalització d'algunes fases de la producció, buscant artistes locals i experts en materials per garantir millor qualitat en les creacions de la firma.
Pel que fa a com li ha afectat la pandèmia, Margherita ha comentat que "la COVID ha canviat la indústria de la moda.
Ara mirem amb lupa on i en què invertim".
A més, ha destacat que en la situació actual, la roba que no s'arriba a vendre, està més temps en circulació a les botigues i fa que la indústria sigui molt més sostenible.
De la seva banda, a directora creativa de la firma italiana ha finalitzat la seva conversa explicant la seva darrera col·laboració; una col·lecció de bosses fetes a mà que ha dissenyat conjuntament amb l'ONG fundada per Lisa Lovatt-Smith, OAfrica, de la que Margherita n'és ambaixadora.
080 Barcelona Fashion, en format 100% digital, ha inaugurat avui una nova edició del certamen amb un nodrit programa d'activitats paral·leles a l'apartat Other Voices, amb continguts sobre el mon de la moda, analitzat des de vessants tan diferents i complementaris com la tecnologia, el negoci o les darreres tendències.
Inclou Fashion Talks — on participen personalitats del sector a nivell internacional—, Business Talks, i Tech Talks, a càrrec de professionals i experts de primer nivell.
Més info al web de 080 BCN Fashion i a les xarxes socials.
Els influencers Inés Arroyo i Luc Loren han estat els protagonistes de la Tech Talk que ha tingut lloc aquesta tarda en la 2a jornada de 080 Barcelona Fashion Digital Edition.
Sota el títol "Digitalitzant el món de la moda: reptes i rols en la generació de continguts únics per a audiències globals ", Inés Arroyo —dissenyadora i influencer de moda— i Luc Loren — influencer i fotògraf— han analitzat l'impacte d'era digital en món de la moda.
Tots dos han coincidit a assenyalar que en l'actualitat la tecnologia "ja és una part del món de la moda".
En aquest sentit, Arroyo, ha explicat que moltes empreses de moda ja integren en seus equips "perfils professionals IT", que aporten una "visió tecnològica indispensable".
De la seva banda, Loren ha destacat que la tecnologia ha permès "democratitzar la moda".
En aquest sentit, ha explicat que abans de les TIC, " el món de la moda i de les passarel·les era aspiracional i amb un accés molt limitat", i ha confessat com d'impressionat va quedar el primer cop que va trepitjar un backstage, precisament a 080 Barcelona Fashion.
Per això, Loren ha volgut posar en valor la importància de l'aposta digital de 080 en aquesta edició: "ens està mostrant coses que fins ara no havíem vist d'una passarel·la".
A aquest respecte, tant Loren com Arroyo han coincidit en què "en el futur, els fashion shows hauran de tenir aquest component digital".
D'altra banda, han incidit en el paper dels influencers en el món de la moda.
Tots dos han destacat que "existeix una cooperació entre influencers i moda ", tot i que en un principi —segons Loren— "es percebia a l'influencer com una mena d'intrús".
Segons Loren, "aportem la nostra visió i la nostra particular experiència, de la nostra particular manera, i això ens permet mostrar als nostres seguidors aspectes de la moda que connecten amb ells".
Inés Arroyo és influencer de moda, i està inclosa en el llistat de millors fashion startups.
Arroyo va donar el salt a la passarel·la en la passada edició de 080, amb la seva firma nativa digital, Laagam.
De la seva banda, Luc Loren és influencer i fotògraf amb més de 260k seguidors a instagram.
També és editor i director per a Dulceida.tv.
Com a membre del grup ha aconseguit més de 420k subscripcions a youtube.
080 Barcelona Fashion, en format 100% digital, celebra del 14 al 17 de setembre una nova edició del certamen amb un nodrit programa d'activitats paral·leles a l'apartat Other Voices, amb continguts sobre el mon de la moda, analitzat des de vessants tan diferents i complementaris com la tecnologia, el negoci o les darreres tendències.
Inclou Fashion Talks — on participen personalitats del sector a nivell internacional—, Business Talks, que compten amb la col·laboració de modaes, i Tech Talks, amb la col·laboració de Seed&Click, a càrrec de professionals i experts de primer nivell.
Imatge de la Business Talk sobre transformació digital celebrada avui en el marc de 080 Digital Edition
En el marc de la Business Talk " Transformació tecnològica en moda: impuls després de la Covid-19", que ha tingut lloc en la darrera jornada de 080 Barcelona Fashion Digital Edition, David Ubide (soci de Retail a Everis Espanya) ha assegurat que "la transformació digital ha arribat a tots els departaments de les empreses, provocant canvis tant a nivell extern com intern", i ha afegit que "la covid ha accelerat el camí cap a la digitalització, que ja existia".
Al seu parer, la tecnologia "és imparable", i ha recordat que "ens trobem en la quarta gran revolució, que és la digital.
Actualment el 40% de les tasques les realitzem a través de tecnologia digital, i al 2025, aquesta xifra serà del 52%".
Ubide ha assegurat que "les empreses encara són a temps de no quedar despenjades" en aquest procés.
Sobre aquest respecte, ha reconegut que "és més fàcil per a les empreses de grans dimensions, que tenen més múscul", però ha volgut trencar tòpics sobre les dificultat de la transformació digital per a les pimes.
"Crec que hi ha una mica de tòpic o excusa.
Les noves tecnologies han fet que el sector sigui més inclusiu.
Ara una empresa petita pot competir amb els grans, perquè no hi ha les barreres d'entrada amb les que topava abans; la tecnologia ha eliminat aquesta bretxa", ha apuntat.
Així mateix, ha assegurat que "el cost de la tecnologia avui dia no és una barrera insalvable, sobretot amb les solucions cloud, que redueixen els costos d'entrada".
"El que és decisiu i realment marca la diferència —ha afegit — és la proposta de valor, que ha de ser percebuda pel client".
Aquesta proposta de valor, segons Udibe, es fonamenta en quatre pilars: el producte, els serveis (el constumer Journey), la imatge de marca (vinculat sobretot a l'RSC), i el preu: "Si les pimes tenen en aquests quatre elements una bona proposta de valor, tenen oportunitats de competir ".
D'altra banda, Ubide ha insistit en què "la tecnologia no és res per si mateixa, és una eina, no una finalitat".
En aquest sentit, ha explicat que perquè una tecnologia funcioni cal que "arribi en el moment adequat (si arriba massa aviat pot quedar tancada en un calaix), sigui relativament fàcil d'adoptar (que no dificulti els processos), i sobretot que sigui acceptada per l'ecosistema".
Preguntat sobre qui sortirà beneficiat d'aquesta crisi, l'expert ha vaticinat que "en el sector moda, els guanyadors seran els pure players, (empreses que han nascut ja digitals), les empreses offline que hagin fet el deures en tecnologia i els operadors logístics".
David Ubide és soci responsable de retail a Everis a Europa, Orient mitjà i Àfrica des de 2018.
Compta amb més de 15 anys d'experiència en consultoria, principalment en la traducció d'estratègies i processos comercials en solucions d'IT.
El directiu és enginyer industrial i té un programa de desenvolupament (PDD) a IESE Business School.